Pta-meisie (6) geskiet terwyl sy slaapArgieffoto (Foto: imgkid.com) ŉ Sesjarige meisie van Pretoria is Dinsdagaand geskiet en gewond terwyl sy in haar ma se bed gelê en slaap het. Konst. Tumisang Moloto, polisiewoordvoerder, het gesê die voorval het omstreeks middernag in Chuenestraat in Atteridgeville, in die weste van Pretoria, plaasgevind. “Na wat verneem word, het ŉ vrou wat saam met haar dogter gelê en slaap het, ŉ harde slag op die dak gehoor. Die meisie het begin skreeu en die ma het besef sy is in die been getref,” het Moloto gesê. Die meisie is na ŉ nabygeleë hospitaal geneem vir verdere behandeling. Die Atteridgeville-polisie ondersoek ŉ saak van poging tot moord. Die rede vir die skietery is nog nie bekend nie. Niemand is nog in verband met die voorval in hegtenis geneem nie.